คดีทางการแพทย์
เมื่อวันที่ 4 เม.ย. 2556 ศาลฎีกาได้มีคำพิพากษาให้โรงพยาบาลเอกชนแห่งหนึ่งชดใช้ค่าสินไหมทดแทนนับล้านบาท เนื่องจากปฏิเสธในการรับตัวคนไข้ไว้รักษา โดยอ้างว่าไม่มีผู้ที่จะรับผิดชอบค่ารักษา เป็นเหตุให้ผู้ป่วยถึงแก่ความตายในภายหลัง ระหว่างส่งตัวไปยังโรงพยาบาลของรัฐ
11 เม.ย. 2556

เมื่อวันที่ 4 เม.ย. 2556 ศาลฎีกาได้มีคำพิพากษาให้โรงพยาบาลเอกชนแห่งหนึ่งชดใช้ค่าสินไหมทดแทนนับล้านบาท เนื่องจากปฏิเสธในการรับตัวคนไข้ไว้รักษา โดยอ้างว่าไม่มีผู้ที่จะรับผิดชอบค่ารักษา เป็นเหตุให้ผู้ป่วยถึงแก่ความตายในภายหลัง ระหว่างส่งตัวไปยังโรงพยาบาลของรัฐ 
คดีดังกล่าวสะท้อนจริยธรรมของโรงพยาบาล แพทย์ และพยาบาล ว่าจะต้องมีการสังคายนากันเกี่ยวกับจิตสำนึกในการช่วยเหลือผู้ป่วยให้มากยิ่งขึ้น และให้ลดการเห็นแก่เงินให้น้อยลง 
ในขณะเดียวกัน รัฐก็ต้องออกกฎหมายหรือมีมาตรการที่จะป้องกันเกี่ยวกับกรณีดังกล่าวมิให้เกิดขึ้นอีกในสังคม ปัจจุบันมีคดีทางการแพทย์จำนวนมากขึ้นสู่ศาล และมีการร้องเรียนแพทยสภามากมาย เท่าที่เป็นคดีขึ้นสู่ศาล ทนายคลายทุกข์ขอนำเสนอคดีเกี่ยวกับทางการแพทย์ เป็นรายประเด็นดังต่อไปนี้
l ไม่ยอมรับคนเจ็บไว้รักษาหรือไม่ยอมออกใบส่งตัวไปยังโรงพยาบาลอื่น
1.บิดามารดาอุ้มศพน้องโฟร์โมสต์ลูกชายวัย 1 ขวบ 8 เดือน ประท้วงหน้าคลินิกเปรมประชาการแพทย์ ย่านดอนเมือง เหตุไม่ยอมออกใบส่งตัวให้ไปรักษาที่โรงพยาบาล จนเป็นเหตุให้ลูกชายเสียชีวิตด้วยโรคปอด
2.ศาลฎีกาสั่งให้โรงพยาบาลดังจ่าย 1.6 ล้านบาท ให้บิดามารดาของผู้ตายที่เป็นโจทก์ยื่นฟ้องโรงพยาบาล กรณีผู้ประสบอุบัติเหตุซ้อนท้ายรถจักรยานยนต์ของเพื่อนไปชนกำแพง ผู้ขับขี่เสียชีวิตในที่เกิดเหตุ มูลนิธิป่อเต็กตึ๊งนำตัวคนเจ็บส่งโรงพยาบาล พยาบาลเวรไม่ยอมรับคนเจ็บเข้ารับการรักษา แต่แจ้งให้เจ้าหน้าที่มูลนิธิพาคนเจ็บไปส่งโรงพยาบาลของรัฐ จนเป็นเหตุให้ผู้บาดเจ็บเสียชีวิตระหว่างทาง
l แพทย์ไม่เอาใจใส่ในการรักษา
1.นายบัญชา ดาวกระจาย เรียกร้องความเป็นธรรมให้กับภรรยาที่เสียชีวิตเพราะการขูดมดลูก หลังจากภรรยาเพิ่งรู้ตัวว่าตั้งครรภ์ได้ 2 เดือน แต่จากการอัลตราซาวด์ กลับไม่มีตัวเด็ก แพทย์สูตินารีเจ้าของไข้จึงนัดให้มาขูดมดลูกในสัปดาห์ถัดมา แต่ปรากฏว่าแพทย์ที่ขูดมดลูกให้เป็นแพทย์ฝึกหัด ทำให้ตกเลือดมาก เนื่องจากมดลูกทะลุ แพทย์เจ้าของไข้จึงตัดสินใจตัดมดลูก ขณะที่ความดันไม่ปกติ และเสียเลือดมาก ในที่สุดเธอก็เสียชีวิต 
ล่าสุดศาลฎีกาได้ตัดสินยืนตามคำพิพากษาศาลอุทธรณ์ว่าสาเหตุการเสียชีวิตของภรรยาเป็นเพราะความประมาทเลินเล่อของแพทย์โรงพยาบาลสังกัดกรมอนามัย และมีคำสั่งให้จ่ายเงินชดเชยความเสียหายที่เกิดขึ้น
2.ศาลอุทธรณ์ยกฟ้องแพทย์โรงพยาบาลร่อนพิบูลย์ จ.นครศรีธรรมราช ฉีดยาผ่าตัดไส้ติ่งแล้วผู้ป่วยเสียชีวิต หลังจากศาลชั้นต้นพิพากษาจำคุก 3 ปี ไม่รอลงอาญา เมื่อปี 2550
3.ภรรยาผู้ตายฟ้องผู้อำนวยการโรงพยาบาลรวมแพทย์ระยอง กรณีสามีเข้ารับการผ่าตัดอาการไส้เลื่อนแล้วเสียชีวิต ชันสูตรสาเหตุการเสียชีวิตว่าระบบหายใจและการไหลเวียนโลหิตล้มเหลว 
l ความผิดพลาดในการทำศัลยกรรม
1.เหยื่อศัลยกรรมสาวลำปาง จ่อแจ้งความเอาผิดหมอมือผ่าตัด เพื่อที่จะให้หมอแสดงความรับผิดชอบกับสิ่งที่เกิดขึ้นในขณะนี้ โดยทำศัลยกรรมรวม 7 รายการ ตามคำแนะนำของหมอที่บอกว่าสามารถทำได้ในเวลาเดียวกัน คือ ทำตาสองชั้น เสริมจมูกตัดปาก ดึงหน้า เสริมหน้าอก ดูดและตัดไขมันหน้าท้อง และทำรีแพร์ ค่าใช้จ่ายเกินหนึ่งแสนบาท
2.น.ส.เฮเลน่า เกรสซ์ ผู้ร้อง ยื่นฟ้องโรงพยาบาลยันฮี นพ.สุทัศน์ คุณวโรตม์ แพทย์เจ้าของไข้ และนางธัญญลักษณ์ หรือป้าวุ้นเส้น เลิศปิยะ เป็นผู้ถูกร้องที่ 13 ตามลำดับ เรื่องละเมิด ผิดสัญญา เรียกค่าเสียหายจำนวน 8,432,400 บาท กรณีเข้าทำศัลยกรรมจมูกและคาง กับโรงพยาบาลยันฮี แต่ผลปรากฏว่าจมูกเสียรูป
นี่คือ คดีทางการแพทย์ที่เกิดขึ้น
กฎหมายที่เกี่ยวข้องกับการดำเนินคดีทางการแพทย์
พระราชบัญญัติสถานพยาบาล พ.ศ. 2541
มาตรา 36 ผู้รับอนุญาตและผู้ดำเนินการของสถานพยาบาลต้องควบคุมและดูแลให้มีการช่วยเหลือเยียวยาแก่ผู้ป่วย ซึ่งอยู่ในสภาพอันตรายและจำเป็นต้องได้รับการรักษาพยาบาลโดยฉุกเฉิน เพื่อให้ผู้ป่วยพ้นจากอันตรายตามมาตรฐานวิชาชีพและตามประเภทของสถานพยาบาลนั้นๆ
เมื่อให้การช่วยเหลือเยียวยาแก่ผู้ป่วยตามวรรคหนึ่งแล้ว ถ้ามีความจำเป็นต้องส่งต่อหรือผู้ป่วยมีความประสงค์จะไปรับการรักษาพยาบาลที่สถานพยาบาลอื่น ผู้รับอนุญาตและผู้ดำเนินการต้องจัดการให้มีการจัดส่งต่อไปยังสถานพยาบาลอื่นตามความเหมาะสม
ประมวลกฎหมายแพ่งและพาณิชย์
มาตรา 420 ผู้ใดจงใจหรือประมาทเลินเล่อ ทำต่อบุคคลอื่นโดยผิดกฎหมายให้เขาเสียหายถึงแก่ชีวิตก็ดี แก่ร่างกายก็ดี อนามัยก็ดี เสรีภาพก็ดี ทรัพย์สินหรือสิทธิอย่างหนึ่งอย่างใดก็ดี ท่านว่าผู้นั้นทำละเมิดจำต้องใช้ค่าสินไหมทดแทนเพื่อการนั้น
คำพิพากษาศาลฎีกาที่ 292/2542
การรักษาถ้าต้องทำการแก้ไขหลายครั้ง แสดงว่ามีข้อบกพร่อง นับว่าเป็นความประมาทเลินเล่อของแพทย์ แพทย์ต้องรับผิด
ท่านใดมีปัญหาเกี่ยวกับคดีทางการแพทย์และไม่มีที่พึ่ง สอบถามมาที่ทนายคลายทุกข์ได้นะครับ